Loudon Wainwright III

Loudon Snowden Wainwright III (født 5. september 1946) er en amerikansk folksanger, låtskriver, humorist og skuespiller. Han er far til musikerne Rufus Wainwright og Martha Wainwright, bror til musikeren Sloan Wainwright, og tidligere ektemann til musikeren Kate McGarrigle i årene 1973–1977. Wainwright vant i 2010 Grammy med albumet High Wide & Handsome: The Charlie Poole Project for «Best Traditional Folk Album».

Tidlig liv 
Wainwright ble født i Chapel Hill, Nord-Carolina i USA, som sønn av yogalæreren Martha Taylor og Loudon Wainwright jr., en skribent og redaktør for det ukentlige magasinet Life. Han vokste opp som blant de bedrestilte i Bedford, New York, en rik by i fylket Westchester County. På barneskolen var han klassekamerat med Liza Minnelli. Blant hans søstre er Sloan Wainwright, også en sanger, og han nedstammer direkte fra koloniguvernøren Peter Stuyvesant. Han tok eksamen ved St. Andrew's School.

Karriere 

Wainwrights karriere begynte på slutten av 1960-tallet med spille og synge i folksangtradisjonen, men humoristiske og nakne, ærlige selvbiografiske sanger som han skrev selv. Han hadde spilt gitar mens han gikk på skolen, men solgte den for yogaundervisning mens han bodde i San Francisco. Senere, mens han var på Rhode Island skaffet hans bestemor ham en jobb hvor han arbeidet på en lystbåthavn. Han ble inspirert av en gammel hummerfisker ved navn Edgar til å låne gitaren til en kompis og skrev da sin første sang, kalt «Edgar». Kort etter kjøpte han sin egen gitar og i løpet av et år hadde skrevet rundt tyve sanger. Han besluttet å dra til Boston og New York hvor han spilte på ulike klubber. Han ble til slutt «oppdaget» av Milton Kramer som ble hans manager. Han fikk en platekontrakt med Atlantic Records som utga hans første album i 1970, kalt ganske enkelt Loudon Wainwright III.

Wainwright har hevdet, slik som mange av hans samtidige, at han ble musikalsk inspirert av å se Bob Dylan på folkemusikkfestivalen Newport Folk Festival i 1962. Han ble en av de mange unge folkesangere som ble markedsført som «den nye Dylan» tidlig på 1970-tallet, noe han selv med beklagelse kommentarte satirisk i sangen «Talking New Bob Dylan» på sitt album History fra 1992.

Wainwright er kjent for sin sang «Dead Skunk (in the Middle of the Road)», om et dødt stinkdyr på midten av vegen, og som han hevdet at han skrev i løpet av femten minutter. Hans sang «B Side» handler om biers seksualliv, og «I Am the Way», innspilt på en konsert og utgitt på hans fjerde album, Attempted Mustache fra 1973, handler om Jesus som kysser Maria Magdalena, noe Jesus kan gjøre da han er Vegen. Sangen var en parodi basert på «New York Town», en sang skrevet av Woody Guthrie. Robbie Williams sang «Jesus in a Camper Van» fra 1998 med lånte tekstlinjer fra Wainwrights sang. Sangen «Rufus Is a Tit Man» handler om at hans unge sønn får all oppmerksomheten fra sin mor, og han selv intet:

Marco Polo craved the spice and silk
And Rufus craves the mamma's milk
No moo-cow no billy-goat
Is gonna get the baby's vote.

Som svar skrev hans hustru Kate McGarrigle «First Born» hvor hun synger om hvor høyt hun elsker sin lille sønn og om hvordan han er hennes favoritt. Hans femte album Unrequited (1975), hvor han lar seg avbilde gråtende på omslaget, handler i stor grad om urolighetene ved at ekteskapet med Kate ble oppløst: sanger som «Whatever Happened to Us» og «On the Rocks» og til forsøket på å gi seg selv trøst «Absence Makes the Heart Grow Fonder».

Hans album T Shirt (1976) og den påfølgende Final Exam (1978) spilte han med et fullt rockeband kalt «Slowtrain» etter å ha akkompagnert seg selv med kun kassegitar i årrekke, skjønt det er akustiske sanger også på disse albumene. Dessverre hadde dette albumet den ulykke at det kom ut samtidig med at pønk-bølgen brøt ut og albumet virket gammeldags og utdatert i mange kritikeres øyne. I henhold til hans egne notater på hans CD-utgivelse fra 2006 fikk albumet slik bitende omtale av magasinet Rolling Stone at han ble så deprimert at han lå til sengs i fem dager.

Han fikk også en del berømmelse for å spille figuren kaptein Calvin Spalding, den syngende kirurgen, i tre episoder av den amerikanske TV-serien M*A*S*H i dennes tredje sesong (1974–1975), men hans musikalske omdømme er langt rikere. Ved å benytte en vittig stil hvor han håner og henger ut seg selv har Wainwright spilt inn over tyve album på elleve forskjellige plateselskap. To av hans album har blitt nominert for den amerikanske underholdningsprisen Grammy Award. Wainwright var ofte i Norge og deltok flere ganger på Ragnarockfestivalen i Holmenkollen hvor han knyttet de ulike innslagene sammen. Wainwright fikk mange venner i Norge, og da han var på ferie hos Rolf Aakervik ble han med på turneen til det politiske dugnadsbandet for aksjonen «Nei til EEC» Rolfs pris fra Risør til Haugesund sammen med Frode Nyhus, Jon Eiebakke, og Kåre Virud.

Wainwright har også deltatt i et antall filmer, blant annet mindre roller i The Aviator, Big Fish, The 40 Year Old Virgin, Knocked Up og fjernsynsserien Undeclared. Wainwright ble kjent i Storbritannia da han deltok sammen med den engelske sangeren og komikeren Jasper Carrott i dennes fjernsynsprogram Carrott Confidential på slutten av 1980-tallet, og han har forblitt populær i Storbritannia siden.

I september 2006 komponerte Wainwright og Joe Henry musikk for Judd Apatows film Knocked Up som kom ut sommeren 2007. I tillegg til å ha komponert sanger til lydsporet opptrådte Wainwright i en mindre rolle som hovedpersonens fødselslege. Han har også komponert musikk for teaterproduksjonen av Carl Hiaasens Lucky You som hadde premiere ved Edinburgh Fringe Festival i 2008.

Privatliv 

Wainwrights sønn Rufus Wainwright og hans datter Martha Wainwright fra hans ekteskap med den kanadiske sangeren og låtskriveren Kate McGarrigle, er begge kjente sangere og låtskrivere. De har dessuten vært tema i flere av Wainwrights mest kjente sanger. Hans ode til amming, «Rufus Is a Tit Man» og den retrospektive «A Father and a Son» er til sønnen, mens hans andrefødte Martha fikk sine sanger med «Pretty Little Martha», og da hun ble fem fikk hun «Five Years Old», og da hun var tenåring ble hun omtalt i den klinisk ærlige «Hitting You». Ekteskapet ble oppløst da Rufus var tre og Martha var ett. Martha kommenterte det i et intervju: «Da jeg var mindre var jeg veldig opptatt av å høre på sanger min far har skrevet om sitt forhold til min mor. De gikk fra hverandre da jeg var liten og disse sangene er alt jeg har som kan fortelle meg noe om deres forhold. Jeg letet konstant i tekstene etter et slags bevis på at de hadde vært sammen».

Rufus Wainwright har på sin side spilt inn en cover av farens sang «One Man Guy», og han skrev «Dinner at Eight» om en familiekrangel. Martha har spilt inn en coverversjon av sin fars sang «Pretty Good Day» og har selv uttalt at hennes sang «Bloody Mother Fucking Asshole» er om han. På den annen side har Martha og faren samarbeidet på sangen «You Never Phone» på hans album So Damn Happy (2003). Han har også skrevet en del sanger med Kate McGarrigle, og hun har spilt inn flere sanger som han har skrevet.

Sangen «Father/Daughter Dialogue», fra hans album Grown Man (1995), forsøker Loudon – slik tittelen avslører, å gå i dialog med sine barn. Datteren Martha synger første vers hvor hun anklager faren, og spør ham om han virkelig tror at han med sine sanger kan gjøre alt galt rett igjen: «The facts are in and we have found, / That basically you're not around.» I andre vers forsvarer han seg med at han gjør bot med sine sanger, men livet er virkeligheten og sanger er kun sanger: «Darling daughter can't you see, / The guy singing the songs ain't me.»

Loudon Wainwright har også datteren Lucy Wainwright Roche, som også er musiker, sammen med sangeren Suzzy Roche. Han fikk sin tredje datter Alexandra «Lexie» McKim Kelly Wainwright i sitt andre ekteskap med Ritamarie Kelly, og han giftet seg på nytt i 2005.

Wainwright er en del av inspirasjonene til figuren Jimmy Thudpucker i den politisk kommenterende tegneserien Doonesbury.

Diskografi

Studio- og konsertalbum 
 Loudon Wainwright III (1970)
 Album II (1971)
 Album III (1972)
 Attempted Mustache (1973)
 Unrequited (1975)
 T Shirt (1976)
 Final Exam (1978)
 A Live One (1979)
 Fame and Wealth (1983)
 I'm Alright (1985)
 More Love Songs (1986)
 Therapy (1989)
 History (1992)
 Career Moves (1993)
 Grown Man (1995)
 Little Ship (1997)
 BBC Sessions (1998)
 Social Studies (1999)
 Last Man on Earth (2001)
 So Damn Happy (2003)
 Here Come the Choppers (2005)
 Strange Weirdos (2007)
 Recovery (2008)
 High Wide & Handsome: The Charlie Poole Project (2009)
 10 Songs for the New Depression (2010)
 Older Than My Old Man Now (2012)

Samleutgivelser 
 Fame and Wealth / I'm Alright (1991) – denne utgivelsen samler begge album på en CD, men mangler et spor fra begge album
 One Man Guy: The Best of Loudon Wainwright III 1982–1986 (1994)

Singler 
 «Dead Skunk» / «Needless to Say» (1973, CBS 4-45726) 
 «Down Drinking at the Bar» / «I am The Way» (1974, CBS 2172) 
 «Five Years Old» / «Rambunctious» (1983, Demon D1016) 
 «Cardboard Boxes» / «Colours» (1985, Demon D1039) 
 «Unhappy Anniversary» / «The Acid Song» (1986, Demon D1044)
 «Thank You, Girl» (John Hiatt) / My Girl (med John Hiatt) (1987) 
 «Your Mother and I» / «At the End of a Long Lonely Day» (med John Hiatt) (1987, D1051) 
 «T.S.D.H.A.V.» / «Nice Guys» (1989, Silvertone, ORE 15) 
 «Jesse Don't Like It» (live) / «T.S.D.H.A.V.» (live) (1990, Hannibal-kassett single HNC 0705, Hannibal 7" vinyl HNS 0705)

Filmer 
 G-Force (2009) som Bestefar Goodman
 Knocked Up (2007) som Dr. Everett Howard
 For Your Consideration (2006) som Nominee Ben Connelly
 Elizabethtown (2005) som Onkel Dale
 The 40-Year-Old Virgin (2005) som Prest 
 The Aviator (2004) som Cocoanut Grove-vokalist nummer 2
 Big Fish (2003) som Beamen
 Undeclared (2001) TV-serie som Hal Karp
 28 Days (2000) som Gitarmannen
 Jacknife (1989) som Ferretti 
 The Slugger's Wife (1985) som Gary
 The T.V. Show (1979) (TV) som Død mann på Telethon/Spinal Tap
 M*A*S*H (1975) (TV) som kaptein Calvin Spaulding, den syngende kirurgen

Referanser

Eksterne lenker 
 
 
 
  Kort biografi
  Fra en tale gitt for Ohio University under Spring Literary Festival
  «The Guardian profile: The Wainwrights» av Richard Jinman. Utgitt av The Guardian 15. april 2005.
  Perfect Sound Together – Intervju med Loudon Wainwright III
  Video med Loudon Wainwright III fra Kennedy Center - 13. oktober 1999
  Kennedy Center-artikkel
  Diskografi og anmeldelser

Sangere fra USA
Gitarister fra USA
Låtskrivere fra USA
Folkemusikere fra USA
Grammy Award-vinnere
Skuespillere fra USA
Personer fra Orange County i Nord-Carolina
Personer fra Westchester County i New York